Source: https://e-justice.europa.eu/content_maintenance_obligations-355-cz-fi.do?member=1
Timestamp: 2019-06-26 19:24:46+00:00
Document Index: 21892029

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Elatusvelvoitteet - Tšekki
Asetuksen 27 artiklan 1 kohdassa tarkoitettu hakemus päätöksen julistamisesta täytäntöönpanokelpoiseksi toimitetaan piirituomioistuimelle (okresní soud) tai tuomioistuimen valtuuttamalle ulosottomiehelle.
Täytäntöönpanokelpoiseksi julistamista koskevasta hakemuksesta tehtyyn päätökseen voi asetuksen 32 artiklan 2 kohdan mukaisesti hakea muutosta lain 99/1963 (siviiliprosessilain), sellaisena kuin se on viimeksi muutettuna, 201 §:n ja sitä seuraavien pykälien nojalla siltä piirituomioistuimelta, joka teki hakemuksesta päätöksen, tai siltä piirituomioistuimelta, jolla on alueellinen toimivalta tuomioistuimen valtuuttamista ulosottomiehistä ja ulosottotoimesta annetun lain 120/2001 (ulosottolain), sellaisena kuin se on viimeksi muutettuna, 45 §:n mukaisesti.
Jos hakemus päätöksen täytäntöönpanokelpoiseksi julistamisesta toimitettiin tuomioistuimen valtuuttamalle ulosottomiehelle, muutosta haetaan siltä alueoikeudelta (krajský soud), jonka piirissä kyseinen tuomioistuin toimii.
Asetuksen 33 artiklassa mainitut muutoksenhakukeinot ovat kanne päätöksen mitätöimiseksi (žaloba pro zmatečnost) siviiliprosessilain 229 §:n ja sitä seuraavien pykälien nojalla, kanne päätöksen kumoamiseksi (zaloba na obnovu rizeni) siviiliprosessilain 228 §:n ja sitä seuraavien pykälien nojalla ja ylimääräinen muutoksenhaku (dovolání) siviiliprosessilain 236 §:n ja sitä seuraavien pykälien nojalla ja joissain tapauksissa myös erityisoikeudenkäyntilain 30 §:n nojalla.
Ylimääräinen muutoksenhaku ei kuitenkaan ole mahdollinen elatusvelvollisuutta koskevissa pääasiasta tehdyissä päätöksissä.
Kun kyseessä on kanne päätöksen mitätöimiseksi tai kumoamiseksi, toimivaltainen tuomioistuin on se, joka on tehnyt asiasta päätöksen ensimmäisenä oikeusasteena. Muutamissa erityistapauksissa toimivaltainen tuomioistuin on se, jonka päätöksestä valitetaan (ks. siviiliprosessilain 235a §). Jos kyseessä on ylimääräinen muutoksenhaku, toimivaltainen tuomioistuin on korkein oikeus, jonka osoite on: Nejvyšší soud ČR, Burešova 20, 657 37 Brno, Tšekki.
Tuomioistuin, jolla on toimivalta tutkia asia uudelleen asetuksen 19 artiklan mukaisesti, on se piirituomioistuin, joka ratkaisi asian ensimmäisenä oikeusasteena.
Toimivaltainen tuomioistuin soveltaa suoraan asetuksen 19 artiklaa. Päätökseen, jossa tuomioistuin hylkää uudelleentutkimista koskevan hakemuksen, voi hakea muutosta.
Keskusviranomainen on
Asetuksen 51 artiklan 3 kohdassa tarkoitettu julkisyhteisö on Tšekin oikeusministeriö, joka oikeusavusta rajat ylittävissä asioissa Euroopan unionissa annetun lain 629/2004, sellaisena kuin se on muutettuna, nojalla huolehtii toimivaltansa puitteissa oikeusavun antamisesta asetuksen 51 artiklan 2 kohdan a alakohdan mukaisesti.
Ministerstvo spravedlnosti ČR (Tšekin oikeusministeriö)
Sähköposti: moc@msp.justice.cz
Puhelin: 00420 221 997 925
Faksi: 00420 221 997 919
Täytäntöönpanoon toimivaltaisia viranomaisia asetuksen 21 artiklan soveltamiseksi ovat piirituomioistuimet.
Niiden alueellinen toimivalta määräytyy siviiliprosessilain 84–86 §:n mukaisesti, jos päätöksen täytäntöönpanoa koskeva hakemus tehdään piirituomioistuimelle, tai ulosottolain 45 §:n mukaisesti, jos päätöksen täytäntöönpanoa koskeva hakemus tehdään tuomioistuimen valtuuttamalle ulosottomiehelle.
Asetuksen 20, 28 ja 40 artiklassa mainittujen asiakirjojen käännöksissä hyväksytyt kielet ovat tšekki ja slovakki.
Asetuksen 59 artiklan mukaisessa yhteydenpidossa, jota keskusviranomainen harjoittaa muiden keskusviranomaisten kanssa, hyväksytään tšekin kielen ohella englanti ja slovakki.